
Gyártósor konfigurációk elemzése gyártósor kiegyenlítési modellekkel egy alkatrész összeszerelő üzem példáján

A gyártósor-kiegyenlítés egyik alapfeladatának célja a műveleteket végző munkaállomások számának minimalizálása. A ciklusidőből, a térbeli sajátosságokból, tevékenységek logikai kapcsolatából és más technológiai követelményekből adódó korlátozó feltételek nehezíthetik a műveletek munkahelyek közötti szétosztását. A gyártósor-kiegyenlítés NP-teljes probléma; miatt a kutatások középpontjában sokáig a korlátozó feltételek és változók számának a csökkentése állt, illetve olyan algoritmusok készítésére helyezték a hangsúlyt, melyekkel elfogadható időn belül el lehetett jutni az optimális, vagy kielégítően jó megoldáshoz.
A számítástechnika fejlődésének következtében és a magas színvonalú matematikai programozási szoftverek megjelenésének köszönhetően a számítási idő olyan mértékben lecsökkent, hogy az eredmények felhasználhatók a gyártósorokkal kapcsolatos mindennapi problémák megoldásánál. Ezért a gyártósor kiegyenlítési kutatás fókuszát érdemes a jövőben a számítási szempontokról a gyakorlati kérdésekre helyezni.
A dolgozatomban egy külső vezérlésű egymotoros emelő készülék példáján keresztül bemutatom, hogy a gyártósor kiegyenlítési modellek által szolgáltatott információk hogyan tudják támogatni a termelési mennyiségekkel összefüggő gyártósor kialakítási döntéseket. Azért, hogy az eredményekkel további számítások könnyen elvégezhetők legyenek, a modell bemenő és kimenő adatait MS Excel környezetben jelenítem meg, de a számításokat egy korszerű optimalizáló program végzi.

